HE 33/2014 vp\nMAA- JA METSÄTALOUSVALIOKUNNAN MIETINTÖ 11/2014 vp\nMmVM 11/2014 vp - HE 33/2014 vp\nTarkistettu versio 1.2\nHallituksen esitys eduskunnalle Luonnonvarakeskusta koskevaksi lainsäädännöksi\nEduskunta on 22 päivänä huhtikuuta 2014 lähettänyt maa- ja metsäZFRtalousvaliokuntaan valmistelevasti käsiteltäväksi hallituksen esityksen eduskunnalle Luonnonvarakeskusta koskevaksi lainsäädännöksi (HE 33/2014 vp).\nEduskunnan päätöksen mukaisesti ympäristövaliokunta on antanut asiasta lausunnon (YmVL 9/2014 vp), joka on otettu tämän mietinnön liitteeksi.\nlainsäädäntöneuvos Susanna Paakkola, maa- ja metsätalousministeriö\ntoimialueen päällikkö Esa Katajamäki, Tike, Maa- ja metsätalousministeriön tietopalvelukeskus\njohtaja Riikka Heikinheimo, Suomen Akatemia\nriistatalouspäällikkö Jarkko Nurmi, Suomen riistakeskus\nylijohtaja Hannu Raitio ja ylijohtaja Leena Paavilainen, Metsäntutkimuslaitos\ntoiminnanjohtaja Markku Myllylä, Kalatalouden Keskusliitto\nkehitysjohtaja Ilkka P. Laurila, Maa- ja elintarviketalouden tutkimuskeskus (MTT)\ntutkimuspäällikkö Juha Lappalainen, Maa- ja metsätaloustuottajain Keskusliitto MTK ry\ntutkimusjohtaja Vesa Ruusila, Riista- ja kalatalouden tutkimuslaitos\nmetsäjohtaja Tomi Salo, Metsäteollisuus ry\nTekes - teknologian ja innovaatioiden kehittämiskeskus\nPalkansaajajärjestö Pardia ry\nSvenska Lantbruksproducenternas Centralförbund SLC\nprofessori Hannu Katajamäki, Vaasan yliopisto\nprofessori Kjell Andersson, Åbo Akademi.\nEsityksessä ehdotetaan säädettäväksi laki Luonnonvarakeskuksesta ja laki ruoka- ja luonnonvaratilastoista. Voimassa olevat, maa- ja elintarviketalouden tutkimuskeskuksesta, metsäntutkimuslaitoksesta sekä riista- ja kalatalouden tutkimuslaitoksesta annetut lait kumottaisiin. Edellä mainittujen tutkimuslaitosten tehtävät siirrettäisiin Luonnonvarakeskukselle.\nLisäksi esityksessä ehdotetaan tehtäväksi Luonnonvarakeskuksen perustamisesta aiheutuvat muutokset lakeihin, joissa on säädetty tehtäviä yhdistyville tutkimuslaitoksille. Samassa yhteydessä maa- ja metsätalousministeriön tietopalvelukeskuksen tilastotuotantoon ja maataloustuotteiden hintaseurantaan liittyvät tehtävät ehdotetaan siirrettäväksi Luonnonvarakeskukseen.\nEsityksen tavoitteena on edistää maa- ja metsätalousministeriön hallinnonalan sektoritutkimuksen yhteiskunnallista vaikuttavuutta sekä tehtävien hoidon toiminnallista tehokkuutta. Esitys liittyy valtion vuoden 2015 talousarvioesitykseen.\nLait ovat tarkoitetut tulemaan voimaan 1 päivänä tammikuuta 2015.\nHallituksen esityksen perusteluista ilmenevistä syistä ja saamansa selvityksen perusteella valiokunta pitää esitystä tarpeellisena ja tarkoituksenmukaisena. Valiokunta puoltaa lakiehdotuksen hyväksymistä seuraavin huomautuksin ja muutosehdotuksin.\nEsityksessä ehdotetaan Maa- ja elintarviketalouden tutkimuskeskuksen (MTT), Metsäntutkimuslaitoksen (Metla) ja Riista- ja kalatalouden tutkimuslaitoksen (RKTL) yhdistämistä uudeksi Luonnonvarakeskukseksi vuoden 2015 alusta. Luonnonvarakeskuksesta tulisi Suomen toiseksi suurin tutkimuslaitos, johon yhdistettäisiin myös maa- ja metsätalousministeriön tietopalvelukeskuksen TIKEn tilastotehtävät ja maataloustuotteiden hintaseuranta.\nLakiehdotuksen tavoitteena on edistää maa- ja metsätalousministeriön hallinnonalan tutkimuksen yhteiskunnallista ja tieteellistä vaikuttavuutta sekä toiminnallista tehokkuutta. Tavoitteen toteuttamiseksi pyritään luomaan poikkitieteellinen, kilpailukykyinen sekä tehokas tutkimus- ja asiantuntijaorganisaatio, joka pystyy nykyistä eriytettyä rakennetta paremmin vastaamaan nopeasti muuttuvan toimintaympäristön haasteisiin. Valiokunta korostaa, että kokonaisvaltaisella tutkimuksella tulee vastata erityisesti kehittyvän biotalouden ja myös cleantech-teollisuuden tarpeisiin.\nUusiutuvien luonnonvarojen kestävän käytön turvaaminen vaatii uudenlaista tutkimustietoa ja ratkaisumallien kehittämistä. Luonnonvarakeskuksen perustamisella voidaan luoda rakenteellisesti suurempi ja kilpailukykyisempi toimija kuin mitä nykyiset laitokset olisivat erillisinä. Suuremman yksikön on mahdollista myös käyttää, tuottaa ja hallita aineistoja sekä infrastruktuureja tehokkaasti. Valiokunta toteaa, että Luonnonvarakeskuksen muodostamisen yksi keskeinen tavoite on parantaa suomalaisen tutkimustoiminnan kansainvälistä kilpailukykyä.\nAsiantuntijakuulemisen yhteydessä on noussut esiin kysymys uuden tutkimuslaitoksen nimestä. Useissa asiantuntijalausunnoissa on todettu, että Luonnonvarakeskus ei nimenä riittävästi kuvaisi uuden laitoksen pääasiallista toimintaa, joka on tutkimus. Viranomais- ja asiantuntijatehtävien osuus on resursseilla mitattuna noin neljännes laitoksen toiminnasta ja tutkimuksen osuus kolme neljännestä.\nValiokunta onkin punninnut eri nimivaihtoehtoja esitetyn Luonnonvarakeskus-nimen ohella. Esillä on ollut uuden laitoksen nimeäminen Luonnonvarojen tutkimuskeskukseksi, jolloin sana "tutkimus" sisältyisi keskuksen nimeen. Nimikysymyksessä valiokunta on harkinnan jälkeen päätynyt kuitenkin hallituksen esitykseen sisältyvään lyhyeen Luonnonvarakeskus (Luke) -nimeen seuraavilla perusteilla.\nSuomessa monilla niin sanotuilla sektoritutkimuslaitoksilla on nykyään tutkimuksen ohella viranomais- ja täytäntöönpanotehtäviä. Tällaisia ovat muun muassa Suomen ympäristökeskus, Terveyden ja hyvinvoinnin laitos, Ilmatieteen laitos, Työterveyslaitos, Elintarviketurvallisuusvirasto, Geodeettinen laitos ja Kotimaisten kielten keskus. Valiokunta katsoo, että Luonnonvarakeskus sopii monipuolisen tehtäväkenttänsä ansiosta ja nimensä puolesta näiden laitosten joukkoon. Valtion sektoritutkimuslaitosten vahvuus on siinä, että ne hoitavat tutkimustoiminnan ohella muita viranomais- ja asiantuntijatehtäviä, mukaan lukien pitkäaikaisseurannat, ja nämä toiminnot tukevat toisiaan vastavuoroisesti. Tällä tavalla sektoritutkimuslaitokset erottuvat esimerkiksi yliopistoista.\nValiokunta toteaa myös, että vahvimmat eurooppalaiset ruokaan ja uusiutuviin luonnonvaroihin liittyvät tutkimus- ja asiantuntijaorganisaatiot tunnetaan ensi sijassa niiden vahvojen brändien kautta, esim. INRA (Ranska), Wageningen (Alankomaat) ja Teagasc (Irlanti). Joensuussa päämajaansa pitävä Euroopan Metsäinstituutti (European Forest Institute, EFI) on alallaan merkittävä kansainvälinen tutkimusorganisaatio, eikä sen nimessä esiinny sanaa "tutkimus" tai "research". Luonnonvarakeskuksen englanninkieliseksi nimeksi on suunniteltu "Natural Resources Institute Finland" yhdistettynä suomenkielisestä nimestä muodostettuun lyhenteeseen (Luke). Tämä englanninkielinen nimi luo mahdollisuudet kansainvälisen näkyvyyden ja vahvan brändin rakentamiseen. Valiokunta kuitenkin korostaa, että kansainvälisen tunnettuuden edistämiseen tulee laitoksen perustamisen yhteydessä kiinnittää erityistä huomiota. Valiokunta esittää myös harkittavaksi, että keskuksen englanninkielinen nimi voisi olla "Natural Resources Research Institute Finland", jotta laitos kansainvälisesti tunnistettaisiin helpommin tutkimuslaitokseksi.\nValiokunta korostaa, että Luonnonvarakeskuksen ensimmäisinä vuosina tulee pitää esillä yhdistettävien laitosten vanhat nimet uuden Luke-brändin rinnalla, erityisesti kansainvälisissä verkostoissa toimittaessa. Tämä on tarpeen, jotta yhdistyvien laitosten olemassa olevat kansainväliset verkostot ja tunnettuus voidaan hyödyntää Luonnonvarakeskuksen kansainvälisen toiminnan vahvistamisessa ja esimerkiksi EU-rahoitusta haettaessa. Valiokunta korostaa sitä, että uuden luonnonvarakeskuksen tulee kyetä kokonaisuudessaan profiloitumaan siten, että laitos onnistuu hyvin esimerkiksi kansainvälisissä rahoitushakuprosesseissa.\nLuonnonvarakeskuksen toiminnan tavoitteet\nValiokunta toteaa, että luonnonvara-alan tutkimustarve on maailmanlaajuisesti voimakkaassa kasvussa. Globaalit ilmiöt, kuten raaka-aineiden ja fossiilisen energian ehtyminen, rajaavat tulevaisuudessa ihmisen hyvinvointia aikaisempaa enemmän. Maapallon resurssit eivät riitä kaikkeen nykyiseen kulutukseen, ja vaatimus raaka-aineiden kestävästä käytöstä ja uusiutuvien luonnonvarojen aiempaa tehokkaammasta hyödyntämisestä kasvaa jatkuvasti.\nTutkimuksen laatu, ratkaisuhakuisuus ja yhteiskunnallinen vaikuttavuus ovat tällä hetkellä entistä keskeisempiä asioita pyrittäessä kohti uudenlaista biotaloutta. Valiokunta katsoo luonnonvarakeskusta koskevan uudistuksen luovan mahdollisuuksia luonnonvara-alan ja biotalouden tutkimuksen nopealle kehittämiselle. Valiokunta korostaa aidosti uudenlaisen tutkimusorganisaation luomista, jossa tutkimusta haittaavia raja-aitoja ei synnytetä. Valiokunta pitää välttämättömänä, että Luonnonvarakeskuksen toiminnalla tavoitellaan kilpailykykyisen elinkeinotoiminnan edistämistä.\nValiokunta korostaa sitä, että Luonnonvarakeskuksen perustamisella tulee vahvistaa ja osin uudelleen suunnata tutkimusta, jota tarvitaan biotalouden ja siihen pohjautuvan hyvinvoinnin rakentamisessa. Valiokunta toteaa, että luonnonvarojen kestävä käyttö edellyttää jatkossa eri tieteenalojen osaamista innovatiivisesti yhdistävää tutkimusta ja syvää asiantuntemusta.\nLYNET on maa- ja metsätalousministeriön ja ympäristöministeriön hallinnonalaisten tutkimuslaitosten (Elintarvikevirasto Evira, Geodeettinen laitos, MTT, Metla, RKTL ja Suomen ympäristökeskus SYKE) muodostama yhteenliittymä, jonka avulla on pyritty lisäämään tutkimuksen vaikuttavuutta ja tehostamaan toimintaa yhteisillä tutkimusohjelmilla ja asiantuntijapalveluilla. Valiokunta pitää tärkeänä, että yhteistyötä LYNETin puitteissa osaamisen, tietovarantojen ja tutkimuksen monialaisuuden osalta kehitetään edelleen nykyisen toimivaksi osoittautuneen mallin mukaisesti.\nValiokunta toteaa, että Luonnonvarakeskuksen tuleva organisaatio on korostetusti tutkimus- ja asiantuntijaorganisaatio, jonka tulee tuottaa asiakkaidensa käyttöön tietoa luonnonvarojen hoidosta, käytöstä, tuotteista, palveluista ja aineettomista arvoista. Luonnonvarakeskuksen toiminnan tieteellinen ja yhteiskunnallinen vaikuttavuus määräytyy myös sen mukaan, miten tehokkaasti uusi tieto kyetään muokkaamaan tuotteiksi ja palveluiksi.\nHallituksen esityksen perusteluissa korostetaan sitä, että Luonnonvarakeskus suunnitellaan asiakaslähtöisesti ja sen toiminta on asiakaslähtöistä. Valiokunta pitää tämän tavoitteen toteutumista erittäin tärkeänä tutkimuksen hyötyjen vahvistamiseksi. Myös tutkimuksen asiakasrahoituksen saamisen kannalta on välttämätöntä, että asiakkaita ja asiakkaiden tarpeita kuunnellaan jo tutkimusta ja tutkimusohjelmia valmisteltaessa. Asiakkaat odottavat tutkimukselta usein vastauksia etenkin käytännön ongelmiin. Valiokunta kuitenkin korostaa lisäksi sitä, että monilla luonnonvaratalouden aloilla tarvitaan myös kauaskantoisempaa ja pitkäkestoisempaa perustutkimusta.\nValiokunta pitää tärkeänä Luonnonvarakeskuksen toimivaa yhteistyötä elinkeinoelämän kanssa. Se on osaltaan välttämätöntä keskuksen tieteellisen tutkimuksen ja kehittämistyön suuntaamiseksi sekä käytännöllisten, aidosti yhteiskuntaa palvelevien ratkaisumallien löytämiseksi. Kysymys on paitsi rahoituksen myös tiedon ja osaamisen jakamisesta. Tästä yhteistyöstä koituvien hyötyjen tulee kuitenkin palvella yhteiskuntaa laajasti ja elinkeinotoimintaa yleisemminkin. Uudessa tilanteessa tulee huomioida, että tiedon siirto ja sen nopea soveltaminen tutkimuksesta elinkeinoelämään ja yrityksiin vaatii erityisiä panostuksia sekä uusia toimintamalleja.\nValiokunta painottaa Luonnonvarakeskuksen tutkimustyön kokonaisvaltaisen onnistumisen edellytyksenä oikeanlaisen tutkimusstrategian luomista. Tämän varmistamiseksi Luonnonvarakeskukseen tulee luoda järjestelmä, jonka kautta myös tiedon loppukäyttäjät pääsevät eri tasoilla ja aivan alusta alkaen vaikuttamaan aidosti tutkimusstrategian suuntaamiseen.\nLuonnonvarakeskus tulee julkaisemaan tutkimustietoa kansainvälisten tiedelehtien lisäksi kotimaisissa alan medioissa sekä omissa kanavissaan. Keskuksen julkaisu- ja palvelukanavat tulee rakentaa asiakasnäkökulmasta palvelemaan tiedon tarvitsijoita eri toimialoilla. Verkkopalvelun sisältö tulee suunnitella siten, että erilaista tietoa voidaan ryhmitellä ja luokitella joustavasti.\nValiokunta toteaa, että Luonnonvarakeskukseen on tulossa tutkimus- ja asiakkuusjohtajat, joilla on kullakin vastuu joko kala- ja riista-, metsä- tai maa- ja elintarviketoimialan asiakkaista. Näille toimialoille nimetään myös viestintävastaavat, jotka huolehtivat oman toimialansa asiakkaiden tiedonsaannista ja viestinnän kehittämisestä. Valiokunta pitää esitettyä järjestelyä tarpeellisena.\nValiokunta kiinnittää erityistä huomiota Luonnonvarakeskukselle asetettuihin kunnianhimoisiin tavoitteisiin ja samanaikaiseen resurssien voimakkaaseen vähentämiseen. Luonnonvarakeskuksen perustamisen suurimpana haasteena onkin resurssien merkittävä ja nopea leikkaaminen.\nLakiehdotuksen mukaan uuden keskuksen toimintamenorahoitus vähenee vuoteen 2017 mennessä noin 20 miljoonaa euroa vuoden 2013 tasoon verrattuna, joka tarkoittaa noin 25 prosentin säästöjä. Lisäksi valtionhallinnon muut säästötoimenpiteet vähentävät rahoitusta siten, että muutosten yhteisvaikutus Luonnonvarakeskuksen kehykseen on noin 21,9 miljoonaa euroa. Lisäksi hallituksen kehyspäätös 25.3.2014 saattaa leikata Luonnonvarakeskukselta vielä lisää resursseja. Organisaatiomuutoksen toteuttaminen voi myös aluksi lisätä toiminnan kustannuksia, mutta sen sijaan tutkimuslaitosten fuusiosta seuraavat synergiaedut ja rahalliset säästöt syntyvät suurimmaksi osaksi vasta pidemmällä aikavälillä. Valiokunta toteaa, että muutokseen varautumista varten Luonnonvarakeskuksen perustamishankkeessa on laadittu erillinen talous- ja rakenneohjelma.\nToiminnallisesta näkökulmasta uuteen Luonnonvarakeskukseen siirtyvät kaikkien erillislaitosten lakisääteiset sekä viranomaisluontoiset tehtävät ja velvoitteet. Valiokunta toteaa, että budjettirahoituksen voimakkaasti pienentyessä näiden tehtävien osuus toiminnasta saattaa kasvaa, mikä vastaavasti voi vähentää toimialan elinkeinojen sekä uusien palveluiden ja muiden innovaatioiden kehittämiseen käytettävissä olevia resursseja. Samanaikaisesti esitykseen sisältyviä tavoitteita tutkimustoiminnan kansainvälisen kilpailukyvyn parantamisesta sekä innostavan ja houkuttelevan yhteistyökumppanin ja kilpailukykyisen työnantajan rakentamisesta voidaankin pitää erittäin kunnianhimoisina tavoitteina.\nValiokunta katsoo, että erityisen tärkeää fuusion hyötyjen realisoitumiselle on se, että Luonnonvarakeskukseen muodostuu yhtenäinen arvo- ja toimintakulttuuri, jossa osaava henkilöstö on keskiössä. Uudistuksessa yhdistetään neljä eri organisaatiota ja lisäksi suuri määrä alueellisia toimipaikkoja, joten arvo- ja toimintakulttuurin kehittymisessä johtamisella on suuri merkitys tavoitteiden saavuttamisessa.\nRahoitusrakenteen voimakkaaseen muutokseen sopeudutaan fuusiossa lisäämällä ulkopuolisen rahoituksen hankintaa, tehostamalla etenkin hallinnollisia toimintoja ja vähentämällä kustannuksia. Luonnonvaratutkimuksen resursseja ja korkeaa osaamistasoa pyritään esityksen mukaan turvaamaan lisäämällä etenkin keskuksen täydentävää rahoitusta. Tavoitteena on kompensoida kolmannes vähenevästä kehysrahoituksesta hankkimalla täydentävää rahoitusta sekä uusista rahoitusinstrumenteista että perinteisistä rahoituslähteistä. Täydentävän rahoituksen hankkiminen edellyttää kuitenkin tutkimuksen huippuosaajien sitoutumista laitoksen toimintaan, mikä saattaa vaikeutua, jos tutkimusrahoitus vähenee merkittävästi. Rahoituksen epävarmuus ei myöskään saa johtaa palvelussuhteiden määräaikaistumiseen sekä pätkä- ja sirpaletyösuhteiden yleistymiseen tutkimuslaitoksessa.\nTutkimuslaitosten kannalta rahoitusuudistuksen ongelmana on myös se, että uusien rahoitusinstrumenttien rahoitus kootaan lähes yksinomaan tutkimuslaitoksilta, joiden osuus koko tutkimusvolyymistä on kuitenkin alle kolmannes. Sen sijaan uusia rahoitusinstrumentteja on jakamassa yli kolminkertainen määrä tutkijoita (ml. yliopistot, ammattikorkeakoulut ja konsultit), joten kilpailu rahoituksesta tulee vääjäämättä kiristymään.\nValiokunta painottaa hallintotoimintojen nykyistä tehokkaampaa hyödyntämistä toimintoja yhdistämällä, jotta erityisesti tutkimukseen voidaan suunnata väheneviä resursseja. Riittävästi ulkopuolista rahoitusta hankkimalla tutkimusresurssit ja korkea osaamistaso tulee kyetä säilyttämään. Esityksen tavoitteiden ja keskukselle varattujen resurssien välillä on kuitenkin epätasapainoa, jota tulee tarkasti seurata ja arvioida. Valiokunta korostaa tutkimusrahoituksen riittävyyden arviointia ja tarvittaessa tutkimusresurssien lisäämistä budjettirahoituksen kautta, jos ulkopuolista rahoitusta ei ole mahdollista hankkia suunnitellusti.\nLuonnonvarakeskuksen organisaatiota koskeva sääntely\nAsiantuntijakuulemisessa on tullut esiin Luonnonvarakeskuksen organisaatiota koskeva sääntely ja erityisesti se, että organisaatiosta ei tulisi säätää lain tasolla, vaan joko johtokunnan päätöksellä tai työjärjestyksellä, jonka vahvistaisi pääjohtaja. Valiokunta kiinnittää tältä osin huomiota hallituksen esityksen säätämisjärjestysperusteluihin ja toteaa, että Luonnonvarakeskus käyttää tehtäviä hoitaessaan julkista valtaa ja maataloustuotteiden hintaseurantaan liittyvien pakkokeinovaltuuksien osalta merkittävää julkista valtaa. Perustuslain 119 §:n 2 momentin mukaan valtionhallinnon toimielinten yleisistä perusteista on näissä tapauksissa säädettävä lailla. Perusteista säätämisen voidaan katsoa tarkoittavan sitä, että myös organisaatiota koskevat perussäännökset tulee nostaa lain tasolle, kuten hallituksen esityksessä on tehty.\nValiokunta pitää tärkeänä, että johtokunnan tehtävät määritellään erityisesti toiminnan strategisen suuntaamisen, tutkimuksen ennakoinnin ja asiakkuuden lähtökohdista. Meneillään oleva laajempi tutkimusrahoitusrakenteen muutos tukee myös tätä lähestymistapaa.\nLakiehdotuksessa todetaan, että Luonnonvarakeskuksen toimipaikkaverkko kattaa tällä hetkellä koko Suomen. Luonnonvarakeskukseksi yhdistettävät organisaatiot toimivat nykyisin 38 paikkakunnalla. Säästötavoitteista johtuen kuitenkin tulevaisuudessa on mahdollisuus ylläpitää nykyistä vähemmän toimipaikkoja ja toimintaa joudutaan jossain määrin keskittämään tutkimuksen, toimintojen ja alueellisen sijoittumisen kannalta keskeisille seuduille etenkin yliopistojen läheisyyteen.\nLuonnonvarakeskuksen laaja toimipaikkaverkosto on selkeä alueellinen voimavara. Valiokunta korostaa voimakkaasti viranomaisyhteistyön ja tutkitun tiedon tehokkaan hyödyntämisen kannalta sitä, että keskuksen toiminnan tulee ehdottomasti säilyä aidosti koko Suomen kattavana. Alueellinen kattavuus on tällä hetkellä nykyisten tutkimuslaitosten vahvuus, joka tulee säilyttää. Tutkimuksen osalta tulee toimipaikkojen sijoittelussa huomioida hyvän alueellisen vuorovaikutuksen säilyminen. Ympäristövaliokunta on lausunnossaan nostanut esimerkeiksi Merenkurkun toimipisteen ja Euroopankin mittakaavassa merkittävän kokeellisen kalantutkimuksen Paltamossa. Myös pohjoisten olosuhteiden erityiskysymysten ja arktisten luonnonvara-asioiden erikoisosaamista tulee edistää.\nToimipaikkojen karsimisen tulee pohjautua perusteellisiin vaikuttavuusarviointeihin, eikä esimerkiksi pelkästään vuokrakustannussäästöihin. Lisäksi tässä yhteydessä tulee välttää erityisesti sitä, että ns. osaoptimoinnilla keskuksen tilakustannuksista pyrittäisiin säästämään siten, että tyhjilleen jäävien tilojen vuokrat siirtyvät käytännössä esimerkiksi samoissa rakennuksissa sijaitsevien jonkun muun valtion viranomaisen maksettavaksi kohonneina vuokrina. Valiokunta korostaakin kokonaistaloudellisen harkinnan tärkeää merkitystä.\nValiokunta kiinnittää myös erityistä huomiota siihen, että alueellinen kattavuus on tällä hetkellä nykyisten tutkimuslaitosten selkeä vahvuus, joka tulee säilyttää tulevaisuudessakin. Tutkimuksen osalta tulee toimipaikkojen sijoittamisessa huomioida erityisesti hyvä alueellinen vuorovaikutus. Valiokunta painottaa sitä, että erityisesti biotalouden tutkimus tulee sijoittaa valtakunnallisesti siten, että se on lähellä maakunnallisia toimijoita.\nValiokunta korostaa sitä, että ruotsinkielisten palveluiden tarjoaminen on otettava huomioon kaikessa uuden Luonnonvarakeskuksen toiminnan järjestämisessä. Valiokunta pitää lisäksi tärkeänä, että toimipaikkaverkoston kehittämisessä turvataan palvelut molemmilla virallisilla kielillä.\nLuonnonvarakeskuksen tutkimuksen tulevaisuuden kohdentamiseen liittyy mittavia haasteita: supistuvien resurssien tilanteessa tarvitaan kuitenkin selkeästi uudenlaista biotalouteen liittyvää tutkimusta ja toisaalta kaikilla toimialoilla on perustutkimuksen tarvetta. Uuden luonnonvarakeskuksen perustaminen aiheuttaa todennäköisesti ainakin siirtymävaiheessa tutkimusalojen välillä ja sisällä entistä kovempaa kilpailua vähenevistä budjettiperusteisista tutkimusvaroista. Tätä kautta voi syntyä myös painetta siirtää resursseja perustutkimuksesta erikseen laskutettavaan tutkimukseen. Valiokunta kuitenkin painottaa sitä, ettei perustutkimukseen ole yleensä mahdollista hankkia ulkopuolista rahoitusta.\nValiokunta korostaa tutkimuskokonaisuuksien suuntaamista Luonnonvarakeskuksessa tasapuolisesti siten, että tutkimuksessa säilyy eri sektorien välinen tasapaino. Lisäksi on samalla pyrittävä biotalouden osalta määrätietoisesti kaatamaan vanhoja raja-aitoja ja luomaan kokonaan uutta tutkimusta ilman entisiä sektorirajoja. Esimerkiksi metsätalouden, elintarviketalouden ja maatalouden raja-aitoja tulee aktiivisesti madaltaa.\nLuonnonvarakeskuksen tutkimustyön odotetaan hallituksen esityksen mukaan tehostuvan tutkimustyötä kilpailuttamalla, mutta esimerkiksi perustutkimusta ja pitkäaikaisia luonnonvaraseurantoja ei voida käytännössä toteuttaa tällä tavoin. Valiokunta korostaa pitkien aikasarjojen merkitystä ja niiden jatkamisen tärkeyttä erityisesti metsän-, riistan- ja kalantutkimuksessa. Valiokunta katsoo, että Luonnonvarakeskuksen perustamisen yhteydessä tulee huolellisesti arvioida keskeisimmät pitkäaikaiset seurannat sekä ehdottomasti jatkaa tärkeimpiä seurantoja.\nPitkäkestoiset aikasarjat ovat olleet erityisesti Metlan ja RKTL:n vahvuus, ja niihin sisältyy kansainvälisestikin arvioiden ainutlaatuisia seurantoja. Valiokunta pitää ylipäätään tarpeellisena, että perustutkimuksen ja seurantatiedon tuottaminen huomioidaan Luonnonvarakeskuksessa riittävällä painoarvolla, jotta luonnonvarojen kestävää käyttöä voidaan harjoittaa tutkimustietoon nojautuen.\nEri tutkimusaloihin liittyviä erityiskysymyksiä\nMaamme kansantaloudelle metsäteollisuuden tuotannon arvo oli vuonna 2013 noin 19 miljardia euroa. Se työllistää suoraan yhteensä 42 000 ihmistä ja epäsuorasti vielä enemmän. Valiokunta korostaakin metsäntutkimuksen keskeistä merkitystä osana Luonnonvarakeskuksen tutkimustehtävää.\nLuonnonvarakeskuksen on tärkeätä edistää metsiin perustuvan elinkeinotoiminnan kilpailukykyä sekä tukea alueellista kehitystä koko valtakunnan alueella. Metsäntutkimuslaitos on onnistuneesti kehittänyt tiedon- ja teknologian jalkauttamista käytäntöön metsäalan toimijoille, eikä tätä toimivaa toimintatapaa tule fuusiossa hukata.\nValiokunta toteaa, että lakiehdotuksessa nousee varsin korostetusti esiin bioenergian asema. Valiokunnan arvion mukaan tulevaisuuden tutkimustoiminnan tulee kuitenkin keskittyä laajemmin kestävän biotalouden kokonaisvaltaiseen kehittämiseen, eikä kehittämistä tule rajata kapeasti yksinomaan bioenergiaan. Tämä liittyy myös laajempaan tulevaisuusnäkökulmaan, jonka mukaan luonnonvaroja tulee tarkastella laajasti kestävyyden periaatteen mukaisesti, jotta laitosten yhdistämisen synergiaedut saavutetaan ja vältetään sektorikohtaisuus.\nMetsähallituksen hallinnassa ja Metsäntutkimuslaitoksen käytössä olevat tutkimusmetsät ovat oleellisia monipuolisen metsäntutkimuksen jatkuvuudelle. Tältä osin valiokunta pitää tärkeänä, että voimassa olevat tutkimusmetsiä koskevat sitoumukset ja sopimukset sekä niistä johtuvat oikeudet ja velvollisuudet siirtyvät sellaisenaan Luonnonvarakeskukselle.\nLuonnonvarakeskuksen metsäntutkimuksen tulee olla kokonaisuutena tieteellisesti ja yhteiskunnallisesti vaikuttavaa, edistää metsiin perustuvan elinkeinotoiminnan kilpailukykyä sekä tukea alueellista kehitystä. Valiokunta katsoo, että näiden edellytysten täyttyessä asiakkaat tulevat käyttämään Luonnonvarakeskuksen tuottamaa ja aktiivisesti välittämää tietoa ja osaamista sekä palveluja biotalouden edistämiseksi. Valiokunta katsoo myös, että erityisesti metsäalalla yritysten, korkeakoulujen ja tutkimuslaitosten tiiviillä yhteistyöllä tulee luoda uusia kilpailukykyisiä palveluja ja tuoteratkaisuja tavoitteena erityisesti vientimarkkinat.\nMaa- ja puutarhatalous.\nValiokunta painottaa sitä, että Suomen maatalous toimii poikkeuksellisissa pohjoisissa olosuhteissa, jotka vaihtelevat myös eri puolilla Suomea niin ilmaston kuin maaperänkin suhteen. Maataloustuotannon jatkuminen edellyttää, että Suomessa on tuloksellista ja tehokasta tutkimusta mm. niistä lajikkeista, jotka sopivat maamme karuihin olosuhteisiin.\nUuden tutkimusyksikön toimintaedellytykset on mitoitettava siten, että Suomen maatalouden erityistarpeet otetaan riittävässä laajuudessa huomioon. Koko elintarviketuotannon vastuullisuus on Suomessa huippuunsa hallittu, ja alan tutkimus on monissa vertailuissa osoitettu huipputasoiseksi. MTT on myös onnistunut erittäin hyvin ulkopuolisen tutkimusrahoituksen hankkimisessa.\nValiokunta pitää myös tärkeänä puutarhatalouteen ja kasvihuonetuotantoon liittyvän tutkimus- ja kehitystyön varmistamista uudessa Luonnonvarakeskuksessa. Valiokunta katsoo, että puutarha- ja kasvihuonetuotannolla on keskeinen merkitys työllistäjänä, lähiruoan tarjoajana ja kestävän biotalouden edistäjänä. On tärkeätä, että myös tämä tutkimusala tulee riittävästi huomioiduksi keskuksen perustamisen yhteydessä.\nValiokunta toteaa, että tutkimuksen riistakanta-arvioiden tuotanto ei saa vaarantua uudistuksen johdosta. Riistavaroja verotetaan vuosittain, joten on keskeistä, että päätöksenteko etenkin vaikeissa suurpeto- ja hirvieläinkysymyksissä nojaa luotettavaan ja ajantasaiseen tutkimustietoon. Näiden toimintojen kehittämiseen tulee jatkossa panostaakin entistä enemmän, sillä seurannan tuottama riistatieto on useimpien riistahallinnon päätösten tärkein perusta.\nHuomionarvoista on myös se, että riistahallinto on saanut sitoutettua suomalaiset metsästäjät osallistumaan talkoilla kymmeniin erilaisiin riistainventointeihin. Pelkästään riistanhoitoyhdistyksissä tehdään vuosittain noin 400 henkilötyövuoden verran kanta-arvoihin liittyvää talkootyötä. Jos myös metsästysseuroissa tehty talkoopanos lasketaan mukaan, nousee tämän talkootyön määrä moninkertaiseksi. Uudistuksessa ei saa vaarantaa tätä riistaseurannan talkootyövoimavaraa, joka on maailmanlaajuisestikin arvioituna varsin ainutlaatuinen hallinnon ja tutkimuksen tukijalka.\nUudistus voidaan myös nähdä mahdollisuutena tuottaa entistä laadukkaampaa tutkimustietoa muun muassa riistan elinympäristöistä, mikäli RKTLn ja Metlan synergiaetuja voidaan hyödyntää entistä paremmin ja siten luoda sektorirajat ylittäviä tutkimuskokonaisuuksia esimerkiksi paikkatieto-osaamisen avulla. Luonnonvarakeskuksen toimintamallina tulee olla yhden luukun periaate, jolloin asiakas pääsee hyödyntämään koko keskuksen osaamista.\nRKTLn tehtävänä on ollut tuottaa tärkeää tutkimustietoa kaloista ja kalataloudesta sekä huolehtia valtion kalanviljelystä. Tulevaisuudessakin tarvitaan tietoa erityisesti kalakantojen tilasta ja kalastuksesta muuttuvissa vesistöissä. RKTL on ollut tärkeä valtiollinen toimija, joka on huolehtinut esimerkiksi uhanalaisten kalakantojen monimuotoisuuden säilyttämisestä ja kantojen elvyttämisestä. Valiokunta toteaa, että laitoksen toimintaa on viime vuosina sopeutettu ja esimerkiksi kalatalouden tutkimuksen toimipaikkaverkostoa on jo karsittu ja kalanviljelyä keskitetty.\nValiokunta katsoo, että kalakantojen monimuotoisuus tulee pystyä turvaamaan tulevaisuudessa ja Luonnonvarakeskuksella tulee olla valmiudet uhanalaisten lajien ja kantojen viljelyyn ja myös viljelyn käynnistämiseen tarpeen mukaan. Monimuotoisuuden säilyttämisen lisäksi RKTLn rooli istukastuotannossa ja ruokakalan jalostustoiminnan kehittämisessä on ollut merkittävä.\nKalantutkimuksessa Suomessa on kerätty kaupallisen kalastuksen saalislajien sekä erityisesti lohikantojen seurannassa pitkiä tutkimuksellisia aikasarjoja, joiden tuottamaa tietoa tarvitaan välttämättä kalakantojen säätelyssä. Valiokunta korostaa laajemminkin kalatalouden perustutkimuksen säilyttämistä, jotta kalakantojen säätely ja hoito perustuvat tutkittuun tietoon.\n1. Laki Luonnonvarakeskuksesta\n3 §. Luonnonvarakeskuksen organisaatio ja johtaminen.\nLakiehdotuksen 3 §:n 1 momentin mukaan keskuksessa on tilastotehtävien hoitamista varten muiden tehtävien hoitamisesta hallinnollisesti erillinen ja riippumaton tulosvastuullinen yksikkö. Kuten hallituksen esityksen perusteluista käy ilmi, niin tilastotehtäviä hoitava yksikkö sijoittuu Luonnonvarakeskukseen omana tulosvastuullisena yksikkönään, joka on säännösten ja määräysten, kuten työjärjestyksen, mukaan eriytetty muita tehtäviä hoitavista yksiköistä. Valiokunta huomauttaa, että organisatorinen eriyttäminen ei merkitse sitä, ettei tilastotehtäviä hoitava yksikkö osallistuisi omalla tehtäväalallaan Luonnonvarakeskuksen ydinprosesseissa tapahtuvien toimintojen hoitamiseen tai ettei se olisi toiminnallisesti osa keskuksen johtamisjärjestelmää. Valiokunta ehdottaa 3 §:n 1 momenttia täsmennettäväksi edellä todettuun viitaten siten, että sana "hallinnollisesti" korvataan sanalla "organisatorisesti".\n2. Laki ruoka- ja luonnonvaratilastoista\n3 §. Tiedonantovelvollisuus.\nValiokunta toteaa, että lakiehdotuksen 3 §:ään ei sisälly metsänhoitoyhdistysten velvollisuutta antaa tietoa toteuttamistaan toimenpiteistä, koska ne eivät ole varsinaisesti elinkeinonharjoittajia, vaan yleishyödyllisiä yhdistyksiä. Myöskään säätiöt eivät ole lakiehdotuksen 3 §:ään sisältyvän tiedonantovelvollisuuden piirissä. Valiokunta toteaa, että säätiöillä voi olla omistuksessaan muun muassa metsäomaisuutta.\nValiokunta ehdottaa edellä todettuun viitaten säätiöiden lisäämistä tiedonantovelvollisiin tahoihin. Valiokunta ehdottaa edellä 3 §:ään lisättäväksi myös uuden 2 momentin, jonka mukaan metsätaloutta tai puun jalostusta tai kauppaa harjoittavat voittoa tavoittelemattomat yhteisöt ovat velvollisia antamaan Luonnonvarakeskukselle 1 momentissa tarkoitetut tiedot.\nValiokunta esittää lisäksi tarkennuksena sitä, että 3 §:n 1 momentin 4 kohdan määritelmää tiedonantovelvollisuuden piiriin kuuluvista metsätalouselinkeinoista täsmennetään. Metsänhoidon ja puun tuotannon sijaan momentin 4 kohdassa ehdotetaan käytettäväksi yleiskäsitettä "metsätalous", joka kattaa laajasti metsänhoidon ja puun tuotannon lisäksi kaikki metsien hoitoon ja käyttöön sisältyvät toimenpiteet, jotka edeltävät puun jalostusta tai kauppaa, kuten esimerkiksi puun korjuu sekä kuljetukset.\n10. Laki ympäristönsuojelulain 24 §:n muuttamisesta\n24 §. Muut viranomaiset ja laitokset.\nEhdotettu lainmuutos poistetaan tarpeettomana vanhan ympäristönsuojelulain kumoutuessa uuden ympäristönsuojelulain johdosta.\n20. Laki ympäristönsuojelulain 26 §:n muuttamisesta (Uusi)\n26 §. Viranomaiset ja laitokset tyyppihyväksynnässä.\nValiokunta toteaa, että uudessa ympäristönsuojelulaissa on vanhan lain 24 §:n tyyppihyväksyntää koskeva kohta siirretty ympäristönsuojelulain 26 §:ksi. Uuden lain 26 §:n 1 momentin mukaan Liikenteen turvallisuusvirasto ja Maa- ja elintarviketalouden tutkimuskeskus toimivat hyväksyntäviranomaisina 217 §:n 2 momentissa tarkoitetussa tyyppihyväksynnässä.\nValiokunta ehdottaa teknisenä korjauksena, että Maa- ja elintarviketalouden tutkimuskeskuksen nimi korjataan Luonnonvarakeskukseksi.\nEdellä esitetyn perusteella maa- ja metsätalousvaliokunta ehdottaa,\nettä 3.—9. ja 11.-—19. lakiehdotus hyväksytään muuttamattomina,\nettä 10. lakiesitys hylätään,\nettä hyväksytään uusi 20. lakiehdotus ja\nettä 1. ja 2. lakiehdotus hyväksytään muutettuina (Valiokunnan muutosehdotukset).\n1 ja 2 §\nLuonnonvarakeskuksen organisaatio ja johtaminen\nLuonnonvarakeskuksen organisaatio muodostuu valtakunnallisista tulosvastuullisista yksiköistä sekä koko keskuksen toimialan kattavista toiminnoista. Keskuksessa on tilastotehtävien hoitamista varten muiden tehtävien hoitamisesta organisatorisesti erillinen ja riippumaton tulosvastuullinen yksikkö.\nruoka- ja luonnonvaratilastoista\nElinkeinonharjoittaja on velvollinen antamaan Luonnonvarakeskukselle 2 §:ssä tarkoitettujen tilastojen laatimisen kannalta välttämättömät tiedot harjoittamansa toiminnan lajista, sijainnista, omistus- ja hallintasuhteista, tuotteista, taloudesta ja toiminnan edellyttämistä tuotantopanoksista sekä muista voimavaroista ja niiden käytöstä. Velvollisuus koskee luonnollista henkilöä tai yhteisöä tai säätiötä, joka omistaa metsää, tai harjoittaa elinkeinonaan:\n4) metsätaloutta tai puun (poist.) jalostusta taikka kauppaa.\nMetsätaloutta tai puun jalostusta taikka kauppaa harjoittavat voittoa tavoittelemattomat yhteisöt ovat velvollisia antamaan Luonnonvarakeskukselle 1 momentissa tarkoitetut tiedot.\n(4 mom. kuten HE:n 3 mom.)\n4— 6 §\nympäristönsuojelulain 26 §:n muuttamisesta (Uusi)\nmuutetaan ympäristönsuojelulain ( / ) 26 §:n 1 momentti seuraavasti:\nViranomaiset ja laitokset tyyppihyväksynnässä\nLiikenteen turvallisuusvirasto ja Luonnonvarakeskus toimivat hyväksyntäviranomaisina 217 §:n 2 momentissa tarkoitetussa tyyppihyväksynnässä. Ympäristöministeriö voi nimetä muun viranomaisen tai tahon toimimaan hyväksyntäviranomaisen tukena. Valtioneuvoston asetuksella säädetään tarkemmin hyväksyntäviranomaisten tehtävistä sekä niiden tukena toimivista tahoista.\nHelsingissä 5 päivänä kesäkuuta 2014\nvpj. Lauri Heikkilä /ps\njäs. Heikki Autto /kok\nSatu Haapanen /vihr (osittain)\nLasse Hautala /kesk\nAnne Kalmari /kesk\nJari Myllykoski /vas\nTytti Tuppurainen /sd


HUUSHOLLI.: Paikka kaikille\nJa kaikki paikalleen!\nNiinhän se menee, meikäläisellä ainakin (onneksi kukaan ei nyt näe miltä kotona näyttää)\n- ja varsinkin kun tilaa on rajatusti.\nMeinasin jo tilata Kärkkäiseltä yhden puulaatikon lisää lehdille, mutta aloin sitten vilkuilla ympärilleni....ja haa, lehdet saikin uuden "korin"\nKeittiön kaakeleita vasten oli nojallaan pinkiksi maalattu tarjotin. Eikä suonkaan ainoa.\nJa surkean vähän käytössä.\nSiellä ne nyt kaik virallepantuina :)\nPaitsi potta...no, jos pienimmän rinsessan pieni sievä pylly joskus vaikka tarvii...\nIhana arpajaisvoittona saatu lyhtykin laskeutui yläkerrasta alas, täällä se on hyötykäytössä ja pääsee paremmin esille - ja tuolilla vielä paremmin kuin lattialla.\nEipähän tuolla tuolilla oikein istumaan mahdukaan, rappusten alla :)\nAlkaakos se, kun alkaa väsähtää auringossa lukemiseen ihan totaalisesti, olla sen merkki että alkaa olla ihan selvää pässinlihaa, että sitä vois vaikka töihin...\nToisaalta, äiti kun tuli kottikärryjen kanssa ja toi tullessaan aika julmetun kokoisen villiviinin jolle piti kaivaa kuoppa ja muutenkin hollata se viime kesänä rakennetulle aidalle, niin minähän kuulkas piristyin kummasti :D - ja kun pelle pelotonkin pölähti siihen, niin mä tuumasin, että menes tekemään hommas loppuun ja tule sit takasin, niin pistetään toi mun vajani vaateriin. Routa vähän mylläs.\nSitten mä olinkin muutaman tunnin kuluttua kun raparipa, nenänpäätä myöten mullassa.\nMutta olipa villiviini paikallaan, omat ja naapurin kukat kasteltu, vajan kulmat kaivettu auki ja hollattu uusiksi, istutusalueelle tuotu kottikärryllinen soraa....ja sen jälkeen teki kylmä suihku terää! Ja kylmä olut! Ja nyt on kamala nälkä!\nJa näköjään jo pimeäkin. Ja mä olen ihan pirteä :)\nEli tuo kaikenlainen touhuaminen taitaa pitää mut käynnissä, ilman sitä mä nuupahdan ihan täysin!\nMistä tulikin mieleeni, että nyt kusti polkas mulle oikein menokengät!\nHassunhauskat muovikengät :D\nNiille piti vähän näyttää saksia - eli niistä voi tehdä mieleisensä!\nJa voi vihnale ne on hauskat jalassa!\nSoratiellä menee noileesti ilman että kivet pistelee, aamukasteisella nurmikolla ihan mahtavat!\nTuntuu kuin paljain jaloin kävelis. Eikä kuitenkaan tunnu!\nNämä voitin Kamarin nurkasa-blogin arvonnassa....olisin mainostanut mistä näitä saa, mutta ei ollut firma pistänyt mitään saatekirjettä matkaan - ja kuoren mä jo kerkesin hukata.\nNyt mä menen syömään!\nTämä alkaa olla jo ihan normaali aika.\nTunnisteet: Lehdet, lyhty, sisustus, tarjotin\nVoikukkapelto 6. elokuuta 2013 klo 23.20\nTsau! Vai että sellanen normipäivä - mahtavaa! :)\nPepi 7. elokuuta 2013 klo 10.28\nNormi iltapäivä :)\nPitkästä aikaa, kyllä tämä enemmän on laiskottelun puolelle mennyt !\nUnknown 7. elokuuta 2013 klo 6.06\nPepi 7. elokuuta 2013 klo 10.29\nNo juu, heti kun oli ensin kaks kolmasosaa päivästä haukotellut ja nuokkunut:D\nAni/Uutta Vanhaa Lainattua 7. elokuuta 2013 klo 8.33\nOnpa hauskat kengät ja tuunattuna kivan sirot!\nSulla näkyy olevan tuota arpaonnea.Voitin minäkin Korukopasta nilkkakorun :) Aivan ihanan!\nSie elät varmaan satavuotiaaksi vähintään kun pitkän iän salaisus on kuulemma ahkera työn teko ;)\nPepi 7. elokuuta 2013 klo 10.31\nPikkuisen on ollut onnea piiiiiiitkästä aikaa :)\nJa kivoja paketteja on tullutkin!\nIsoäiti nukkui pois 97-vuotiaana....joten eiks se ole ihan kohtuullista, että mä olen ottanut tavoitteeksi sataviis....ainakin...tosin tämän kesän laiskottelu on kyllä kumonnut kaikki vähäiset aherrukset!\nCarita 7. elokuuta 2013 klo 10.07\njuu nuo kengät on aivan ihanat. miullakin ihan presiis samanväriset ja voi vitjat ne onki sitten HYVÄT!!! mutsi ties kertoa jotta kovettumat saa kantapäistä kyytiä..\nPepi 7. elokuuta 2013 klo 10.32\nKuumalla kelillä vaan hiostavat....kuuluuks se niihin hyötypuoliin??\nMutta on ne metkat jalassa :)\nBlack Rose 7. elokuuta 2013 klo 11.17\nHerkun väriset kenkulit :) Minä kun oon melekeen aina mustissa vaatteissa, niin tommoset kengät olis kiva piriste :D\nPepi 7. elokuuta 2013 klo 15.37\nAlunperin ajattelin (näistäkin) mustia, mutta sanoinkin sitten että yllätä!\nJa hyvä näin, tykkään kovasti :)\nmama 7. elokuuta 2013 klo 13.55\nTuo lyhty-tuoli-potta-asetelma on ihan mahtavan kaunis :) Hienot on kengät, kertakaikkiaan :)\nPepi 7. elokuuta 2013 klo 15.38\nLehtilaatikko vieressä olis ollut ihan liikaa!\nPilvi 7. elokuuta 2013 klo 14.11\nSä olet kyllä sellainen touhukas tapaus, että oksat pois! Mulla taitaa itsellä käydä vähän samoin, että kun alan puuhata, teenkin aina vähän enemmän vielä kuin mitä olin ajatellut ja piristyn vain. Tai no, riippuu tehtävästä, mut etenkin silloin käy näin kun tiedän, että lopputulos vieläpä voi näyttää kauniilta. Melkeinpä kaikki hommat, siivous mukaan lukien, kuuluu onneks tähän kategoriaan :) Touhukasta loppuviikkoa sinne (koska tuskin kuitenkaan aloillasikaan pysyt)!\nPepi 7. elokuuta 2013 klo 15.42\nYllättävä kyllä päiväkin tuntuu pidemmältä työn tuoksinassa!\nJos koko päivän laiskottelee, on illalla tunne että mihinkäs se päivä livahti? Sitten raahautuu yllättävän väsyneenä vällyjen alle ja miettii ettei saanut mitään tehtyä :)\nJaa-a, just tuli kymmenen tolppaa pihaan vettupuska varten, joten vattutilanteesta riippuen saattaapi olla puskien uudelleen tolpitus ja tukeminen ohjelmassa :D - jollen mä muuta kivaa keksi...\nMine 7. elokuuta 2013 klo 14.52\nOnpas metkat tossut:). Ja sävykin juuri sopiva mattoon...\nPepi 7. elokuuta 2013 klo 15.44\nOn kuule semmoiset tossut, että kun piha ja tiet on testattu, tekis mieli kokeilla metsäkin....mutta en mä taida ehtiä...\nMyrsky ja Minna 7. elokuuta 2013 klo 14.56\nPunasaappaat sitten sait! Punatukka tanssii niillä kevein askelein...\nPepi 7. elokuuta 2013 klo 15.45\nNyt mennään jo melkiein jalat irti maasta ( vaikka niin mä kuulemma aina olen mennyt, pää pilvissä, jos mun äidiltä kysytään :D )\nJaana Mioch 7. elokuuta 2013 klo 15.03\nEikö sullakin ala olla lomailut loppusuoralla;) Arki maistuu kaikein lomatsuppailun jälkeen ihan mukavalta, ja on kiva taas odotella viikonloppuja. Heh. Terkut ja kivat tossut totta tosiaan;)\nPepi 7. elokuuta 2013 klo 15.48\nÄlä muistuta!! :D\nOn se, viimeinen viikko menossa! Täytyis vissiin poiketa hakemassa kotoa työpaikan kulkukortti - onneksi töitten alkaminen ei tarkoita sitä, että Lillasta täytyis lähteä sen vuoksi kotiin :)\nKiki 7. elokuuta 2013 klo 19.19\nPitäisi kanssa postata samasta arvonnasta saaduista tossuista. Mistähän mää saisin niihin tuollaisen ruskettuneen jalan kun oma kavio on valkoisempi kuin ne valkoiset tossut :D\nPepi 7. elokuuta 2013 klo 20.02\nKyllä sä jotain keksit!\nSun mielikuvituksella :D\nLiisa 13. elokuuta 2013 klo 19.03\nNii.. mää ko kerkesin taas piiiiitkästä aikaa lukemaan blogit ajantasalle, ni huomasin tämänki.. Ja noita tossukoita saapi täältä: http://onemoment.fi/\nKiva ko on hyvät ja mieleiset, määki tykkään omistani! :)


Ministeri Kiuru: LVM selvityttää laajakaistan yleispalvelun laajentamista | Sosialidemokraatit\nMinisteri Kiuru: LVM selvityttää laajakaistan yleispalvelun laajentamista\nAjankohtaista 07.06.2012 07:51\nLiikenne- ja viestintäministeriö on pyytänyt Viestintävirastoa selvittämään laajakaistayhteyksien yleispalvelun laajentamista. Selvitystyö koskee sekä vähimmäisnopeuden nostoa että palvelujen kattavuutta.\nAsunto- ja viestintäministeri Krista Kiuru toteaa valokuidun olevan entistä useamman saatavilla. Lisäksi hallitus on jo tehnyt taajuuksia koskevat päätökset, jotka mahdollistavat kattavat ja tehokkaat langattomat yhteydet lähivuosina.\n– Meidän on nyt syytä katsoa, miten nopeasti laajakaistan yleispalveluvelvoitteen nopeus voidaan nostaa kymmeneen megaan. Näin myös varmistamme, että uudet digitaaliset palvelut on jatkossa kaikkien kansalaisten saatavissa, Kiuru sanoo.\nViestintäviraston tulee selvittää, missä aikataulussa uusien taajuusalueiden käyttöönotto mahdollistaisi yhteyksien vähimmäisnopeuden nostamisen yhden megabitin sekuntinopeudesta kymmeneen megaan. Tämän selvityksen määräaika on 28.12.2012.\nToinen selvitys koskee laajakaistayhteyksien yleispalvelun laajentamista vapaa-ajan asuntoihin. Myös tässä selvityksessä arvioidaan kustannuksia, tekniikkaa, hinnoittelua sekä tarkoituksenmukaista aikataulua. Selvitys valmistuu 30.9.2012 mennessä.\nMolempien selvitysten taustalla on valtioneuvoston 3.5.2012 antama periaatepäätös laajakaistayhteyksien kehittämisestä.


Monivuotinen. Italialainen mausteyrtti. Kirpeän mausteinen.\nMuodostaa voimakkaan sahalaitaiset lehdet. Maistuu hyvältä yhdessä miedommanmakuisten salaattien kanssa. Nuoret vihreät lehdet kerätään juuri ennen kukintaa. Voidaan kylvää ruukkuihin, parvekelaatikoihin, kasvihuoneeseen tai suoraan avomaalle. Voidaan viljellä ruukussa ympäri vuoden. Voidaan kylvää myös syyskesällä. Lehtien maku on tällöin miedompi. Voi kehittää lehtiä koko talven erittäin suojatussa paikassa, esimerkiksi kasvihuoneen kasvilavassa. Istutetaan aurinkoiseen tai puolivarjoiseen paikkaan ravinteikkaaseen ja kuohkeaan maahan. Ei siedä juurilla seisovaa vettä. Kylvön jälkeen maata on pidettävä kosteana siihen asti kunnes itääminen alkaa.


Richtersveldin kansallispuisto – Wikipedia\n(Ohjattu sivulta Richtersveld)\nRichtersveldin kansallispuisto sijaitsee Northern Capen provinssissa Etelä-Afrikassa. Puisto perustettiin vuonna 1991 alueella karjaansa laiduntavien khoiden kanssa käytyjen pitkällisten neuvottelujen tuloksena. Puistossa on vaihtelevat maisemat: luoteisosassa on vuoria, pohjoisessa rehevä jokilaakso ja etelässä hiekkaista autiomaata\nPuiston pääosa on aavikkomaisemaa, jossa kasvaa erityisen runsaasti erilaisia kukkivia mehikasveja. Maailman noin 160 mehikasvisuvusta viitisenkymmentä on edustettuina puistossa. Joukossa on myös endeemisiä lajeja. Tunnetuin mehikasvi on Pachypodium namaquanum, englanniksi ”half-human” (suom. ”puoli-ihminen”): miehenkorkuinen, lieriönmuotoinen ja haaraton varsi, jonka päässä on töyhtö pieniä oksia. Khoit pitävät näitä kasveja esi-isiensä ruumiillistumina, puoliksi ihmisinä.\nPuistossa voi olla päivisin yli 50 astetta lämmintä, yöllä lämpötila laskee rajusti. Sateet ovat vähäisiä, ja ilman kosteus päivällä pieni. Kasvit saavat tarvitsemansa veden aamuöisin tiivistyvästä runsaasta kasteesta, joka syntyy, kun mereltä virtaa kostea ilmaa.\nPuisto on Unescon maailmanperintökohde sekä luontoon että paimentolaiskulttuuriin ja siihen liittyvien rakennelmien takia.\n↑ Encounter South Africa\n↑ Puiston kotisivut\n↑ South Africa Explored\nKuvia tai muita tiedostoja aiheesta Richtersveldin kansallispuisto Wikimedia Commonsissa\nNoudettu kohteesta ”https://fi.wikipedia.org/w/index.php?title=Richtersveldin_kansallispuisto&oldid=15222044”\nUnescon maailmanperintökohteet Etelä-Afrikassa\nSivua on viimeksi muutettu 19. syyskuuta 2015 kello 01.28.


Mielenosoitukset alkoivat Venäjällä: "Rottien pitää lähteä"\nVenäjän vaalimielenosoitukset ovat alkaneet Kaukoidästä.\nVenäjän nykyjohtoa kritisoivat mielenosoittajat marssivat Moskovassa. Protestiin odotetaan jopa 30 000 osallistujaa. AP/LEHTIKUVA\n10.12.2011 klo 2:27 (muokattu 10.12.2011 klo 2:27 )\nSilminnäkijöiden mukaan noin tuhat ihmistä osoitti mieltään Vladivostokissa Tyynenmeren rannalla.\nHabarovskissa lähellä Kiinan rajaa poliisi otti uutistoimisto Ria-Novostin mukaan kiinni parisenkymmentä protestoijaa.\nVladivostokin mielenosoittajat kantoivat kylttejä joissa protestoitiin väitettyä vaalivilppiä ja vaadittiin Venäjälle uutta johtoa.\n– Rottien pitää lähteä, vaadittiin yhdessä kylteistä.\nMielenosoituksia on luvassa ympäri maan. Moskovassa järjestettävään protestiin odotetaan jopa 30 000 ihmistä. Mielenosoittajat kerääntyvät aukiolle Kremliä vastapäätä Moskva-joen toiselle puolelle. Jos osallistujamäärä täyttää odotukset, kyseessä olisi suurin mielenosoitus Venäjän pääkaupungissa sitten 90-luvun.\nViranomaiset ovat antaneet luvan mielenosoituksiin, mikä on viitannut siihen, että yhteenotot opposition kannattajien ja mellakkapoliisien välillä halutaan välttää.\nOppositio: Jopa 50 000 mielenosoittajaa Moskovassa


Eijan työkyvyttömyys jäi lyhytaikaiseksi, kiitos nopeiden tukitoimien - Tie työelämään\nEtusivu - Eijan työkyvyttömyys jäi lyhytaikaiseksi, kiitos nopeiden tukitoimien\nEijan työkyvyttömyys jäi lyhytaikaiseksi, kiitos nopeiden tukitoimien\nEija, 50, liukastui työmatkalla. Ranne murtui ja se laitettiin kipsiin. Ranne jäi virheasentoon, mistä syntyi pysyvä haitta, joka vaikutti myös työkykyyn. Vakuutusyhtiö korvasi ensimmäisen sairausloman. Se arvioi muutama kuukausi myöhemmin, että ranteen pitäisi olla jo kunnossa, mutta Eija ei ollut työkykyinen myyjän työhönsä. Terveyskeskuslääkäri kirjoitti Eijalle uuden sairausloman.\nEnnen onnettomuutta Eija oli työskennellyt eri myymälöissä keikkatyöntekijänä. Työ oli ollut fyysisesti raskasta, mutta hän oli ollut tyytyväinen työhönsä ja halusi palata siihen takaisin. Eija ei kaivannut vakituista työsuhdetta, vaan halusi määritellä työaikojaan itse. Kauppatyö oli osa Eijan identiteettiä. Hänellä ei ollut sairauslomalla käytössä työterveyshuoltoa, koska ei ollut vakituista työsuhdettakaan.\nKauppatyö oli osa Eijan identiteettiä.\nNeljä kuukautta onnettomuudesta Eija kuuli käsikirurgin kontrollikäynnillä, että Taysiin on perustettu osatyökykyisille uusi palvelumuoto työkyvyn tukemiseksi. Eija otti yhteyttä tätä palvelua koordinoivaan Toimintakykykeskukseen, jossa hänen puheluunsa vastasi sosiaali- ja terveysalan ammattilainen. Tämän asiantuntijan avulla käynnistyi Eijan paluu työelämään.\nSairausloman sijaan kuntoutuspolulle\nToimintakykykeskus (TOIKE) liittyy Suomen hallituksen kärkihankkeeseen Osatyökykyisille tie työelämään (OTE) ja sen Polut hoitoon ja kuntoutukseen -projektiin. Pirkanmaan ja Etelä-Pohjanmaan sairaanhoitopiireissä toteutettavassa alueellisessa kokeilussa kehitetään tuki- ja liikuntaelinsairaiden työkykyongelmien varhaiseen tunnistamiseen sekä kuntouttavien ja työllistävien toimien käynnistymiseen liittyvää uutta verkostomaista mallia. Mallia rakennetaan yhdessä työterveyshuollon, perusterveydenhuollon sekä muiden työelämätoimijoiden kanssa. Päämääränä on yleistettävä malli, joka on mahdollista ottaa käyttöön muissakin maakunnissa.\nToimintakykykeskuksessa osatyökykyisiä asiakkaita ohjataan sairauslomien sijaan varhaiseen, tarkoituksenmukaiseen ja oikea-aikaiseen kuntouttavaan polkuun. Olennaista on rakentaa asiakasta tukevien toimijoiden verkosto. Siinä eri toimijoilla on yhteinen päämäärä ja luottamus yli sektorien toimivan verkoston jäsenien ammattitaitoon, mikä ei ole aina ollut itsestään selvää. Verkoston tärkein dokumentti on asiakassuunnitelma, jonka asiakas ja työntekijät laativat yhdessä ja siihen sitoudutaan.\nTyö on usein työkykyä eteenpäivän vievä voima\nEija pääsi nopeasti työterveyslääkärin ja ensilinjan työntekijän vastaanotolle. Lääkäri arvioi, että ranteen vamma haittaa pysyvästi työkykyä. Eija sai kuulla ammatillisesta kuntoutuksesta, josta hänellä ei ollut aiemmin tietoa. Hän ei halunnut uudelleen koulutusta, mutta työkokeilu kiinnosti. Eija ei enää kyennyt nostamaan ja kantamaan raskaita tavaroita tai tekemään työtä, jossa samat liikkeet toistuvat. Työkokeilussa oli keskeistä löytää aiempaa fyysisesti kevyempiä tehtäviä.\nEija oli alustavasti selvittänyt työkokeilupaikkaa edellisten esimiestensä kanssa. Yhdessä Toimintakykykeskuksen kanssa sovittiin, että Toiken lääkäri tekee lausunnon ammatillisen kuntoutuksen hakemiseksi. Kuukausi ensikontaktista Eija soitti uudelleen Toimintakykykeskukseen. Hän oli sopinut, että työkokeilu alkaa kahden kuukauden kuluttua.\nHakemus ammatillisesta kuntoutuksesta on odottanut työkokeilutietojen tarkentumista, mutta Eija on keskustellut asiasta työeläkevakuuttajan kanssa. Sieltä on luvattu päätös kolmessa viikossa. Eijan kanssa sovittiin, että hän soittaa Toimintakykykeskukseen, jos tulee ongelmia ja muutenkin, kun työkokeilu on alkanut.\nToimintakykykeskuksen tuki auttoi Eijaa uuden suunnan etsimisessä. Hänen työhön paluutaan vahvistettiin ja tuettiin niin, että hän voi toimia muuttuneilla edellytyksillä. Ajatuksena on, että työ on usein työkykyä eteenpäin vievä voima.\nPolut hoitoon ja kuntoutukseen -projekti thl.fi:ssä


Kaivosteollisuus - Fortum Waste Solutions\nKestäviä ratkaisuja kaivosteollisuudelle\nFortum tarjoaa innovatiivisia ja kestäviä ratkaisuja kaivosteollisuuden ympäristönhuoltoon ja materiaalitehokkuuteen. Kokonaisvaltainen yhteistyö asiakkaan kanssa kattaa kaivoksen koko elinkaaren suunnittelusta sulkemiseen.\nFortumin kaivosteollisuudelle tarjoamat, asiakaskohtaisesti räätälöidyt palvelut kattavat kaivostoiminnan koko elinkaaren, aina kaivoksen suunnittelusta sen sulkemiseen ja jälkihoitoon. Työskentelemme sekä toimivien että suljettujen kaivosten ympäristönhuollon parissa sekä yksittäisissä kaivosprojekteissa.\nPalvelukokonaisuuksiin kuuluvat esimerkiksi ympäristörakentamisen ja vesienkäsittelyn suunnittelu ja toteutus. Tarjoamme toimivia ratkaisuja rikastehiekka- ja vesialtaiden suunnitteluun ja rakentamiseen, vesienkäsittelyyn ja siitä mahdollisesti aiheutuvien haitallisten aineiden jatkokäsittelyyn tai hyödyntämiseen.\nKiertotalouden ja kierrätysliiketoiminnan edelläkävijänä Fortum hyödyntää ratkaisuissaan sekä kaivoksien omissa että Fortumin prosesseissa syntyneitä materiaalivirtoja. Näin materiaalitehokkuus ja toiminnan kannattavuus kasvavat. Vastuu ympäristöstä vaatii jatkuvaa toiminnan parantamista kaivosteollisuuden eri osa-alueilla. Fortumin tutkimus- ja kehitysosastolla uusia innovaatioita kehitetään jatkuvasti.\nKustannustehokkuuden ja tuottavuuden kasvu.\nYmpäristöhaittojen minimointi ja toiminnan vastuullisuuden lisääntyminen.\nKetterä toimija sekä kokonaan uusien ratkaisujen luomisessa että olemassa olevan infrastruktuurin muokkaamisessa.\nOsaa suunnittelutyön ja lupahakuprosessit.\nTuntee ympäristön tarpeet ja kaivoksiin kohdistuvat määräykset sekä keinot, joilla ympäristövaikutukset pysyvät hallinnassa.\nTarjoaa ratkaisumallin yksittäisen materiaalin kierrättämisestä jätteidenkäsittelyn täysimittaiseen ulkoistamiseen.